CELEX: 
Language: hu
Date: 2018-02-26 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 273/2004/EK európai parlamenti és tanácsi rendeletnek és a 111/2005/EK tanácsi rendeletnek bizonyos kábítószer-prekurzoroknak a jegyzékben szereplő anyagok listájára való felvétele tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
            
               Bevezetés 
            
            
               A kábítószer-prekurzorok olyan vegyi anyagok, amelyek kábítószerek és pszichotrop anyagok tiltott előállítására is alkalmasak. A 273/2004/EK rendelet intézkedéseket állapít meg a kábítószer-prekurzorok Unión belüli kereskedelmének felügyeletére, a 111/2005/EK rendelet pedig a kábítószer-prekurzoroknak az Unió és harmadik országok közötti kereskedelmét szabályozza. A két rendelet együttesen hajtja végre a kábítószerek és pszichotrop anyagok tiltott kereskedelme elleni 1988. évi egyezmény (az 1988. évi ENSZ-egyezmény) 12. cikkéből eredő kötelezettségeket az Unióban. 
            
            
               A Bizottság felhatalmazást kap arra, hogy felhatalmazáson alapuló jogi aktusok útján új anyagokat vegyen fel az említett rendeletek mellékleteiben foglalt, a kábítószer-prekurzorokként besorolt anyagok jegyzékébe. Ez a felhatalmazás lehetővé teszi az uniós jogszabályok hozzáigazítását a kábítószer-prekurzorok – különösen a könnyen jegyzékben szereplő anyagokká alakítható anyagok – eltérítése területén tapasztalt új jelenségekhez, illetve a 1988. évi ENSZ-egyezmény mellékletében található kábítószerprekurzor-jegyzék módosulásaihoz. 
            
            
               2016 októberében az Amerikai Egyesült Államok kormánya az opioidok – többek között a fentanillal kevert heroin és a fentanil és fentanil-analógok illegálisan előállított egyéb formái – túladagolásból eredő halálesetek számának drasztikus megnövekedésére tekintettel eljárás kezdeményezését javasolta két fentanil-prekurzornak, nevezetesen a 4-anilin-N-fenetil-piperidinnek (ANPP) és az N-fenetil-4-piperidonnak (NPP) az 1988. évi ENSZ-egyezmény I. táblázatába történő felvétele céljából.
            
            
               Ezt követően az ENSZ Kábítószerek Bizottsága a 2017. március 16-i, hatvanadik ülésszakán elfogadott 60/12 sz. és a 60/13 sz. határozatokkal felvette az ANPP-t, illetve az NPP-t az 1988. évi ENSZ-egyezmény I. táblázatába. A 60/12 és a 60/13 sz. határozatok 2017. október 18-ától teljes körűen hatályosak. Következésképpen az említett napig az egyezmény minden részes felének el kell indítania az ANPP-nek és az NPP-nek a saját, kábítószer-prekurzorokra vonatkozó jogszabályaiba történő felvételéhez szükséges eljárást. 
            
            
               A Bizottságnak ezért felhatalmazáson alapuló rendeletet kell elfogadnia a 273/2004/EK európai parlamenti és tanácsi rendelet, valamint a 111/2005/EK tanácsi rendelet módosításáról, hogy az ANPP és az NPP felvételre kerüljön az említett rendeletek mellékleteibe. 
            
            
            
               A 273/2004/EK rendelet és a 111/2005/EK rendelet szerinti 1. vagy 2. kategóriába való felvétel lehetősége
            
            
               A Bizottság mérlegelési jogkörrel rendelkezik arra vonatkozóan, hogy az ANPP-t és az NPP-t a fenti rendeletekben meghatározott 1. vagy 2. kategóriába veszi-e fel. A rendeletekben foglalt 3. kategória a felvétel szempontjából nem megfelelő, mivel ez azt jelentené, hogy az ENSZ 1988. évi egyezményéből eredő kötelezettségeket nem lehet teljesíteni. A csak a 111/2005/EK tanácsi rendeletben szereplő 4. kategóriába való felvétel szintúgy nem jöhet szóba, mivel ebbe a kategóriába kizárólag a jegyzékekben szereplő anyagokat tartalmazó gyógyszerek és állatgyógyászati készítmények tartozhatnak. 
            
            
               Az 1. kategóriába tartozó anyagok esetében áll fenn egy esetleges eltérítés esetén a legnagyobb kockázat, és rendszerint teljesen vagy részben beépülnek a kábítószer vagy a pszichotrop anyag (pl. egy közvetlen prekurzor) molekulájába. Ezért ezen anyagok mindkét rendeletben a legszigorúbb ellenőrzési és felügyeleti intézkedések hatálya alá tartoznak. A 2. kategóriába tartozó anyagok esetében vagy alacsonyabb kockázat áll fenn, vagy az ide tartozó anyagokra – azoknak az Unióban legális kereskedelmi forgalomba kerülő és jogszerűen felhasznált mennyiségével összehasonlítva – olyan kis mértékben jellemző a tiltott kábítószer-előállítás felé történő eltérítés, hogy az 1. kategóriába történő besorolásuk aránytalan terhet jelentene; a vonatkozó ellenőrzési és felügyeleti intézkedések ennek megfelelően valamivel kevésbé szigorúak. 
            
            
               Az 1. kategóriába tartozó anyagokat biztonságos (pl. zárral ellátott, kamerával megfigyelt stb.) helyiségekben kell tárolni, valamint minden, ilyen anyagokkal foglalkozó gazdasági szereplőnek engedéllyel kell rendelkeznie. A 2. kategóriába tartozó anyagok kapcsán nem előírás a biztonságos helyiségben történő tárolás, és a piaci szereplőknek csak nyilvántartásba vételre van szükségük. A külkereskedelem ellenőrzése tekintetében a két kategória közötti fő különbség az, hogy az 1. kategóriába tartozó anyagok esetében behozatali és kiviteli engedélyre is szükség van, míg a 2. kategóriába tartozó anyagok esetében csak a kiviteli engedély kötelező. 
            
            
            
               Az ANPP és az NPP jogszerű felhasználása az EU-ban
            
            
               Az 1988. évi ENSZ-egyezmény ütemezése során gyűjtött információk alapján levonható az a következtetés, hogy az ANPP és az NPP Unión belüli jogszerű kereskedelme és felhasználása a gyakorlatban létezik, az érintett ügyletek és mennyiségek száma azonban korlátozott. 
            
            
               ANPP-t három tagállamban állítanak elő, melyek átlagos éves össztermelése megközelítőleg 187 kg-ot tesz ki. Az anyaggal kapcsolatban csak egy EU-tagállam jelentett behozatalt.
            
            
               NPP-t két tagállamban állítanak elő, melyek átlagos éves össztermelése megközelítőleg 1565 kg-ot tesz ki. A mennyiség jelentős része az Unión kívülre kerül kivitelre, de más uniós tagállamokba is szállítanak. Olyan tagállamok, amelyek saját maguk nem állítanak elő NNP-t, szintén jelentetek behozatalt és kivitelt, de igen kis mennyiségben.
            
         
         
            
               Az ANPP és az NPP legális felhasználását tekintve egy tagállam 600–700 kg éves felhasználást jelentett az említett anyagokból, melynek célja a fentanil gyógyszeripari előállítása; egy másik tagállam szintén jelentett NPP-alapú fentanil-előállítást (összesen 94 kg fentanil 2015-ben). Néhány másik tagállam korlátozott mennyiségű jogszerű gyógyszer-előállítási és kutatási célú felhasználásról tett jelentést. Végül egy másik tagállam az ANPP felhasználására egy 0,001 kg mértékű referencia-standardot jelentett be.
            
            
            
               Illegális fentanil- és fentanil-analóg-felhasználás, illetve -előállítás az EU-ban 
            
            
               A Kábítószer és a Kábítószerfüggőség Európai Megfigyelőközpontjának (EMCDDA) 2017. évi „Európai jelentés a kábítószerekről – trendek és fejlemények” kiadványa
                  1
                így fogalmaz: „Mind Európában, mind Észak-Amerikában komoly aggodalomra ad okot az új, rendkívül erős szintetikus opioidok – főként fentanil-származékok – közelmúltbeli megjelenése. 2012 óta az EU riasztási rendszerébe egyre több jelentés érkezett ezen anyagok és az általuk okozott károk kapcsán. Az anyagokat online piacokon és a feketepiacon is értékesítették. Esetenként heroinként, egyéb tiltott kábítószerként, sőt hamis gyógyszer formájában vagy ezekhez keverve is árulták. A rendkívül erős, szintetikus opioidok súlyos egészségügyi kockázatot jelentenek nemcsak az őket használó személyekre nézve, hanem az előállításukban részt vevők, valamint a postai dolgozók és a bűnüldöző szervek tagjai számára is. Mivel az anyagok igen kis mennyiségére van csak szükség akár több ezer adag előállításához, elrejtésük és szállításuk nem ütközik különösebb akadályba. Ez jelentős kihívást jelent a kábítószer-ellenőrző hatóságok számára. Emellett potenciálisan vonzó és jövedelmező árucikket jelentenek a szervezett bűnözés számára.” Ugyan nem ismeretes, hogy az Unióban összesen pontosan hány halálos áldozata van az illegális fentanil és fentanil-analógok túladagolásának, egyes tagállamok – például Észtország és Svédország – az elmúlt években több mint 100 esetről tett bejelentést. 
            
            
               Nagyon kevés információ áll rendelkezésre a fentanil és a fentanil-analógok – akár uniós – illegális előállításáról. Az ENSZ Kábítószer- és Bűnügyi Hivatalának (UNODC) adatai szerint eddig két uniós fentanil-előállító laboratóriumot számoltak fel: egy szlovákiai (2011) és egy németországi (2015) házi kábítószer-laboratóriumot. Ezenfelül az észt hatóságok két NPP-lefoglalást jelentettek 2016-ban: egyet júniusban, amikor egy Kínából érkező csomagban 10,24 kg-ot találtak, egyet pedig augusztusban, amikor egy szintén Kínából érkező csomagban 101,1 g volt a szerből. Valószínű, hogy az anyagot fentanil és fentanil-származékok illegális előállításához rendelték. 
            
            
            
               Az ütemezés hatása az 1. kategóriában – a főbb érdekelt felek álláspontjai 
            
            
               A kábítószer-prekurzorokkal foglalkozó szakértői csoport 2017. május 11-én és 12-én tartott 20. ülésén az uniós tagállamok illetékes hatóságainak képviselői megvizsgálták azt a kérdést, hogy a Bizottság által készített összefoglaló dokumentum alapján felvegyék-e a 273/2004/EK rendelet és a 111/2005/EK rendelet mellékleteibe az ANPP és az NPP anyagokat. Valamennyi felszólaló tagállam határozottan támogatta az anyagok 1. kategóriába sorolását. Egyetlen tagállam sem ellenezte ezt az álláspontot. 
            
            
               A Bizottság e kérdéssel kapcsolatban konzultált az érintett európai iparági szövetségekkel is. Az Európai Vegyipari Tanács (CEFIC) az 1. kategóriába való besorolást javasolta, figyelembe véve az illegális kábítószer-előállításhoz kapcsolódó túladagolás miatti haláleseteket, valamint azt, hogy ezek az anyagok aktív hatóanyagtartalmú közvetlen prekurzorok. Ezen túlmenően az ANPP és az NPP jogszerű felhasználását már jelenleg is szigorúan felügyelik, mivel szinte kizárólag a gyógyszeriparban használják őket (amelynek számos más követelménynek is meg kell felelnie), valamint egy ellenőrzött gyógyszer – nevezetesen a fentanil – előállításához, amelyre vonatkozóan szintjén szigorú jogszabályi keret van érvényben. Az iparra nehezedő többletteher ezért korlátozott lesz. A Vegyianyag-forgalmazók Európai Szövetségének (FECC) nem volt észrevétele vagy javaslata. A Gyógyszeripari Egyesületek Európai Szövetsége (EFPIA) sem adott ki külön véleményt. Így azt a következtetést lehet levonni, hogy ezek a szövetségek nem ellenzik az 1. kategóriába való besorolást. 
            
            
            
               Következtetés – A 111/2005/EK rendelet és a 273/2004/EK rendelet szerinti 1. kategóriájába való besorolás
            
            
               A következő megfontolásokra tekintettel: 
            
            
               – az ANPP a fentanil és az acetil-fentanil közvetlen prekurzora, az NPP kiindulási anyagként szolgálhat az ANPP-hez, amelyet később fentanillá lehet szintetizálni, vagy közvetlen prekurzorként is használható számos fentanil-analóghoz, más szóval mindkét anyag könnyen átalakítható illegális kábítószerré vagy pszichotrop anyaggá, azaz fentanillá vagy fentanil-analóggá,
            
            
               – a fentanil és a fentanil-analógok helytelen használata, illetve az azokkal való visszaélés súlyos társadalmi és közegészségügyi problémákat okoz (túladagolásból eredő halálesetek) az Unió egyes régióiban,
            
            
               – vannak arra utaló jelek, hogy az Unióban jelentős illegális, ANPP- és NPP-alapú fentanil-előállítás zajlik, ennek megoldása érdekében jogosnak tekinthető az ANPP és az NPP behozatalának ellenőrizése, 
            
            
               – a két anyag jogszerű előállítása, kereskedelme és felhasználása korlátozott mértékű az EU-ban, ebből kifolyólag az anyagok 1. kategóriába való besorolása csak korlátozott többletmunkaterhet róna az uniós gazdasági szereplőkre és illetékes hatóságokra, 
            
            
               – a két anyagot szinte kizárólag a gyógyszeriparban használják, illetve egy ellenőrzött gyógyszer előállítására, azaz eleve szigorú ellenőrzés vonatkozik rájuk (pl. gyógyszer-engedélyezési rendszer, gyógyszerhatóanyagokkal foglalkozó gyártók, forgalmazók és az e téren működő egyéb szereplők), mindebből következik, hogy az 1. kategóriára fennálló további követelmények, például a biztonságos helyiségben történő tárolásra vonatkozó előírás, nem fog különösen jelentős többletterhet jelenteni.
            
            
               – szinte valamennyi érdekelt fél, különösen a tagállami illetékes hatóságok és az érintett gazdasági szereplők azt részesítenék előnyben, ha az ANPP és az NPP az 1. kategóriába kerülne besorolásra, valamint egy érdekelt fél sem utasította el a javaslatot, 
            
            
               mind a 4-anilin-N-fenetil-piperidint (ANPP), mind pedig az N-fenetil-4-piperidont (NPP) a 273/2004/EK rendelet I. mellékletében és a 111/2005/EK rendelet mellékletében az 1. kategóriába tartozó anyagok közé kell felvenni. 
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
         
         
            
            
               A felhatalmazáson alapuló jogi aktusokról szóló, az Európai Parlament, a Tanács és az Európai Bizottság között létrejött egyetértési megállapodás 4. pontjának megfelelően a Bizottság e felhatalmazáson alapuló jogi aktusról megfelelő és átlátható módon egyeztetést folytatott, többek között szakértői szinten. A Bizottság a vonatkozó dokumentumokat időben és megfelelően megküldte az Európai Parlamentnek és a Tanácsnak. A kábítószer-prekurzorokkal foglalkozó szakértői csoporttal konzultációra került sor a 2017. május 11-én és 12-én tartott ülésen, majd pedig 2017. november 14-én és 2017. december 15-én írásbeli eljárás útján. Ezenkívül a javaslat 2017. november 15-étől 2017. december 13-ig, négy héten keresztül olvasható volt az Európai Bizottság minőségi jogalkotási portálján. 
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
            
               A 111/2005/EK és a 273/2004/EK rendelet szorosan kapcsolódik egymáshoz. Közösen hajtják végre az 1988. évi ENSZ-egyezmény 12. cikkében előirányzott intézkedéseket. Az (EU) 2015/1011 bizottsági felhatalmazáson alapuló rendelet és az (EU) 2015/1013 bizottsági végrehajtási rendelet a 111/2005/EK és a 273/2004/EK rendelethez kapcsolódóan közös végrehajtási szabályokat fogadott el.
            
            
               A fentiekre tekintettel a szóban forgó felhatalmazások közötti szoros kapcsolat miatt indokolt a két különböző jogi aktuson alapuló felhatalmazást egyetlen felhatalmazáson alapuló jogi aktusban egyesíteni.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2018.2.26.)
            
            
               a 273/2004/EK európai parlamenti és tanácsi rendeletnek és a 111/2005/EK tanácsi rendeletnek bizonyos kábítószer-prekurzoroknak a jegyzékben szereplő anyagok listájára való felvétele tekintetében történő módosításáról 
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a kábítószer-prekurzorokról szóló, 2004. február 11-i 273/2004/EK európai parlamenti és tanácsi rendeletre
                  2
                és különösen annak 15. cikkére,
            
            
               tekintettel a kábítószer-prekurzoroknak az Unió és harmadik országok közötti kereskedelme nyomon követésére vonatkozó szabályok megállapításáról szóló, 2004. december 22-i 111/2005/EK tanácsi rendeletre
                  3
                és különösen annak 30a. cikkére,
            
            
               mivel:
            
            
               (1)A 273/2004/EK rendelet I. melléklete és a 111/2005/EK rendelet melléklete is tartalmaz egy-egy listát a jegyzékben szereplő azon anyagokról, amelyek az adott rendeletben meghatározott, összehangolt ellenőrzési és felügyeleti intézkedések hatálya alá tartoznak.
            
            
               (2)Az ENSZ Kábítószerek Bizottsága a 2017. március 16-i, hatvanadik ülésszakán elfogadott 60/12 sz. és a 60/13 sz. határozatokkal a 4-anilin-N-fenetil-piperidint (ANPP) és az N-fenetil-4-piperidont (NPP) felvette a kábítószerek és pszichotrop anyagok tiltott kereskedelme elleni, 1988. december 19-i ENSZ-egyezmény
                  4
                (a továbbiakban: az 1988. évi ENSZ-egyezmény) I. táblázatába.
            
            
               (3)A 273/2004/EK rendelet és a 111/2005/EK rendelet célja az 1988. évi ENSZ-egyezmény 12. cikkének végrehajtása az Unióban. A 273/2004/EK rendelet I. mellékletébe és a 111/2005/EK rendelet mellékletébe ezért fel kell venni az ANPP és az NNP anyagokat.
            
            
               (4)Az említett mellékletekben felsorolt, jegyzékben szereplő anyagok különböző kategóriákba vannak sorolva, amelyekre eltérő intézkedések érvényesek, hogy az egyes anyagok jelentette veszély és a legális kereskedelemre háruló szabályozási teher arányban álljon egymással. A legszigorúbbak ellenőrzési és felügyeleti intézkedések az 1. kategóriájú anyagok esetében alkalmazandók. Például az 1. kategóriába tartozó anyagokat például biztonságos helyiségekben kell tárolni, valamint minden, ilyen anyagokkal foglalkozó gazdasági szereplőnek engedéllyel kell rendelkeznie. 
            
            
               (5)Az ANPP a fentanil és az acetil-fentanil közvetlen prekurzora. Az NPP kiindulási anyagként szolgálhat az ANPP-hez, amelyet később fentanillá lehet szintetizálni, vagy közvetlen prekurzorként is használható számos fentanil-analóghoz. Más szóval mindkét anyag könnyen fentanillá vagy fentanil-analóggá alakítható. 
            
         
         
            
               (6)A fentanil és a fentanil-analógok helytelen használata, illetve az azokkal való visszaélés súlyos társadalmi és közegészségügyi problémákat okoz (kiemelendő a túladagolásból eredő halálesetek megnövekedett száma) az Unió egyes régióiban. Vannak arra utaló jelek, hogy az Unióban jelentős illegális, ANPP- és NPP-alapú fentanil-előállítás zajlik. E probléma megoldása érdekében be kell vezetni az ANPP és az NPP behozatalának ellenőrzését.
            
            
               (7)Az Unióban jogszerűen csak korlátozott mértékben lehet ANPP-t és NPP-t előállítani és felhasználni, illetve azokkal kereskedni. Ezeknek az anyagoknak az 1. kategóriába való besorolása következésképpen csak korlátozott mértékben róna külön adminisztratív terhet a gazdasági szereplőkre és az illetékes hatóságokra az Unióban. Ezen túlmenően a gazdasági szereplőkkel és a tagállamokkal folytatott konzultáció azt mutatta, hogy egyértelműen azt részesítenék előnyben, ha a két anyag a rendeletekben szereplő 1. kategóriába kerülne besorolásra. 
            
            
               (8)Az (5), (6) és (7) preambulumbekezdések megállapításai alapján az ANPP-t és az NPP-t 1. kategóriájú anyagként fel kell venni a 273/2004/EK rendelet I. mellékletébe és a 111/2005/EK rendelet mellékletébe.
            
            
               (9)A 273/2004/EK és a 111/2005/EK rendeletet ezért ennek megfelelően módosítani kell.
            
            
               (10)Tekintettel arra, hogy kis mennyiségben jogszerűen az Unióban is előállítanak és felhasználnak ANPP-t és NPP-t, illetve kereskednek velük, a gazdasági szereplőknek és az illetékes hatóságoknak elegendő időt kell biztosítani ahhoz, hogy az e rendelettel bevezetett módosításokhoz alkalmazkodjanak.
            
            
               (11)A 273/2004/EK rendelet és a 111/2005/EK rendelet együttesen hajtja végre az 1988. évi ENSZ-egyezmény egyes rendelkezéseit. A szóban forgó két rendelet közötti szoros kapcsolat miatt indokolt a módosításokat egyetlen felhatalmazáson alapuló jogi aktusban elfogadni,
            
            
               ELFOGADTA EZT A RENDELETET:
            
            
               1. cikk
                  A 273/2004/EK rendelet módosítása
            
            
               A 273/2004/EK rendelet I. mellékletében foglalt jegyzékben szerepelő, az 1. kategóriába sorolt anyagok táblázata a következő bejegyzésekkel egészül ki az anyagok KN-kódja szerinti megfelelő helyen: 
            
            
            
                     
                        
                           Anyag
                        
                     
                  
                  
                     
                        
                           KN-megnevezés (ha eltérő)
                        
                     
                  
                  
                     
                        
                           KN-kód
                        
                     
                  
                  
                     
                        
                           CAS-szám
                        
                     
                  
               
                     
                        
                            „4-anilin-N-fenetil-piperidin (ANPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           21409-26-7
                        
                     
                  
               
                     
                        
                           N-fenetil-4-piperidon 
                        
                        
                           (NPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           39742-60-4”.
                        
                     
                  
               
               2. cikk
                  A 111/2005/EK rendelet módosítása
            
            
               A 111/2005/EK rendelet mellékletében foglalt jegyzékben szerepelő, az 1. kategóriába sorolt anyagok táblázata a következő bejegyzésekkel egészül ki az anyagok KN-kódja szerinti megfelelő helyen:
            
            
            
                     
                        
                           Anyag
                        
                     
                  
                  
                     
                        
                           KN-megnevezés (ha eltérő)
                        
                     
                  
                  
                     
                        
                           KN-kód
                        
                     
                  
                  
                     
                        
                           CAS-szám
                        
                     
                  
               
                     
                        
                           „4-anilin-N-fenetil-piperidin (ANPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           21409-26-7
                        
                     
                  
               
                     
                        
                           N-fenetil-4-piperidon 
                        
                        
                           (NPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           39742-60-4”.
                        
                     
                  
               
               3. cikk
                  Hatálybalépés és alkalmazás
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba. 
            
            
               Ezt a rendeletet…-tól/től kell alkalmazni.
            
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
         
         
            
               Kelt Brüsszelben, -án/-én. 2018.2.26.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        
                  http://www.emcdda.europa.eu/system/files/publications/4541/TDAT17001ENN.pdf
               
               
                  
                     (2)
                  
                        HL L 47., 2004.2.18., 1. o. 
               
               
                  
                     (3)
                  
                        HL L 22., 2005.1.26., 1. o.
               
               
                  
                     (4)
                  
                        HL L 326., 1990.11.24., 57. o.